**Reindeerspotting – pako Joulumaasta** (engl. *Reindeer Spotting – Escape from Santaland*) on suomalainen Rovaniemen huumeidenkäyttäjistä kertova dokumenttielokuva. Sen on ohjannut Joonas Neuvonen ja tuottanut Jesse Fryckman ja Oskari Huttu. Elokuvan ensi-ilta oli Tampereen 40. kansainvälisillä lyhytelokuvajuhlilla huhtikuussa 2010.

Elokuva kertoo sekakäyttäjien nuorisojoukosta, ja erityisesti työttömästä Janista, joka ajelehtii päämäärättömästi. Päähenkilön elämää on kuvattu vuosien 2003 ja 2004 aikana. Osa dialogista on tekstitetty suomeksi henkilöiden epäselvän puheen takia. Ääniraidalla kuullaan suomalaisia rap-artisteja kuten Notkeaa Rottaa.

*Reindeerspotting* sai Suomessa harvinaisen 18 vuoden katsojaikärajan, koska se esittää huumeiden käyttöä yksityiskohtaisesti ja näyttää kuvattavien henkilöiden tekemiä rikoksia. Tuotantoyhtiö valitti asetetusta ikärajasta valtion elokuvalautakuntaan ja myöhemmin korkeimpaan hallinto-oikeuteen. Tuottajat vaativat ikärajan laskemista 15 vuoteen, sillä heidän mukaansa elokuvalla on tärkeä valistusarvo, ja elokuvasta olisi voitu keskustella avoimesti eikä nostaa sitä tabuksi. KHO hylkäsi vaatimuksen. Vuonna 2011 Reindeerspotting sai opetus- ja kulttuuriministeriön myöntämän tiedonjulkistamispalkinnon. Palkinnon suuruus on 15 000 euroa. Palkinto myönnettiin elokuvalle, koska se tuo vahvan lisän tavanomaiseen huumevalistukseen.

Elokuvan nimi sisältää viittauksen brittiläiseen draamaelokuvaan *Trainspotting* (1996), jossa samaa aihepiiriä käsiteltiin skotlantilaisesta näkökulmasta.

Elokuva esitettiin ensimmäistä kertaa Suomen ulkopuolella Locarnon elokuvajuhlien Kriitikkojen viikolla. Kriitikkojen viikko valitsi elokuvan kilpailusarjansa parhaaksi. Dokumentti esitettiin myös New Yorkin modernin taiteen museossa MoMAssa vuonna 2011.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Sosiaalihuollon varassa elävä Jani käyttää niin tupakkaa, alkoholia kuin huumeitakin, etenkin korvaushoitoon tarkoitettua Subutexiä. Hän yrittää murtautua Mazda 323 -henkilöautoon, jollaisiin on "erikoistunut", mutta varashälytin karkottaa hänet pakosalle. Autoradioiden näpistely ja kaupustelu ovat joka tapauksessa Janin tärkeimpiä keinoja "tabujen" hankkimiseen.

Jani jää kiinni yrittäessään murtoa teollisuusalueella. Hän on pidätettynä kolmen päivän ajan, mutta enimmäkseen vaikenee kuulusteluissa. Lopulta Janille, jolla on jo aiempaa rikoshistoriaa, tuomitaan vuoden vankeus ehdottomana. Vankilaan joutumistakaan hän ei pidä suurena onnettomuutena: onhan ruoka ja majoitus taattu. Odottaessaan tuomion täytäntöönpanoa hän murtautuu marketin kassakaappiin ja varastaa 5 000 euroa, joiden turvin lähtee toteuttamaan haavettaan ulkomaanmatkasta. Jani kulkee Tukholman kautta Ranskaan, Italiaan ja Espanjaan ja on onnensa kukkuloilla, lopettaa jopa hetkeksi piikittämisen. Matkakassa kuitenkin loppuu ja Jani joutuu palaamaan Suomeen, missä hänet pidätetään. Lopputekstit toteavat Janin ajautuneen vuosien vankilakierteeseen.

**Juonipaljastukset päättyvät tähän.**

Arvioita
--------

Helsingin Sanomien viikkoliitteen Tv-Nytin viisi kriitikkoa antoivat elokuvalle tähtiä keskiarvolla 2,8.

Episodi-lehdessä neljä kriitikkoa antoi elokuvalle pisteitä keskiarvona 3,00.

Jälkitapahtumat
---------------

Elokuvassa esiintynyt Jani Raappana vapautui vankilasta alkuvuodesta 2010 ja lähti toukokuussa ohjaaja Neuvosen kanssa Kambodžaan. Raappana kuoli Phnom Penhissä 7. heinäkuuta 2010. Paikallisen median mukaan Raappana kuoli hirttäytymällä. Vainajalle ei tehty ruumiinavausta ennen tuhkausta, joten virallisen kuolinsyyn selviäminen riippuu siitä, mitä asiakirjoja kuolemantapauksesta on tehty. Lokakuussa 2010 paikalle matkustaneen yhdyshenkilön tehtävänä oli kerätä tapaukseen liittyvää tietoa kuolinsyyn selvittämiseksi.

HS.fi:n keskustelupalstalla virinnyt keskustelu kuolemantapauksesta poiki kantelun Julkisen sanan neuvostoon (JSN). Keskustelupalstalla ollut linkki kuvamateriaaliin Raappanan ruumiista herätti paheksuntaa. Tämä saattaa johtaa siihen, että JSN tulee puuttumaan median ylläpitämien keskustelupalstojen linkityksiin.

Tammikuussa 2013 elokuvan ohjaaja Joonas Neuvonen tuomittiin kahden ja puolen vuoden vankeusrangaistukseen törkeästä huumausainerikoksesta. Oikeus piti Neuvosta päätekijänä laajassa Subutex-tablettien maahantuonti-, myynti- ja välitysjutussa.

Jatko-osassa *Lost Boys* (2020) Neuvonen matkaa Kaakkois-Aasiaan etsimään vastauksia kadonneiden ystäviensä kohtaloon.

Musiikki
--------

Luettelo eräistä dokumentissa kuultavista kappaleista.

* Hannibal&Soppa feat. Jodarok, Jontti&Shaka – "Pahoinvointivaltio"
* Notkea Rotta – "Pöhinää"
* Notkea Rotta – "Viimeinen erä"
* Keimo – "Kusipäätutka"
* Konna & Shaka – "HIMO"
* Pelle Miljoona – "Moottoritie on kuuma"
* Ismo Alanko – "Taiteilijaelämää"
* Tulenkantajat – "Rollofunk"
* Ludwig van Beethoven – "Oodi ilolle"
* Yliurheilu-Jeff – "Sit ku meikä pääsee inestä"
* Santana – "Evil Ways"

Lähteet
-------

1. ↑  SES 50v: Katsotuimmat dokumenttielokuvat Suomen elokuvateattereissa viimeisen viidenkymmenen vuoden aikana  16.10.2019. Suomen elokuvasäätiö.  Arkistoitu 14.1.2020. Viitattu 14.1.2020.
2. ↑  Reindeerspotting pysyy kiellettynä alle 18-vuotiailta *Yle Uutiset*.  22.4.2010.
3. ↑  Tiedonjulkistamispalkinto *Opetus- ja kulttuuriministeriö*.  6.10.2011.  Arkistoitu 9.1.2012.
4. ↑  Reindeerspotting voitti elokuvapalkinnon *Yle Uutiset*.  16.8.2010.
5. ↑  Kriitikon valinta.  *Tv-Nyt*, 2010, nro 1.5.-6.5. s. 20.
6. ↑  Toimituksen suosikit.  *Episodi*, 2010, nro 8, s. 33.
7. 1 2  Cambodia Foreign Man Commits Suicide in Vallage *khmernews.com*.  10.7.2010.  Arkistoitu 10.10.2010. Viitattu 14.9.2010. (englanniksi)
8. ↑
9. ↑  Reindeerspotting-Janin kuolemaa lähdetään selvittämään Kambodzhaan *Iltalehti*.  14.9.2010. Viitattu 14.9.2010.
10. ↑  IS: Poliisi matkaa Kambodzhaan selvittämään Janin kuolemaa *Yle Uutiset*.  14.9.2010. Viitattu 14.9.2010.
11. ↑  Reindeerspotting-kuolema voi nostaa linkitykset JSN:n käsittelyyn *Iltalehti*.  13.9.2010. Viitattu 13.9.2010.
12. ↑  
Reindeerspotting-ohjaajalle vankeutta *Yle Lappi*.  31.1.2013. Viitattu 1.2.2013.
13. ↑  Kalle Kinnunen: Alamaailma veti voimakkaammin kuin elokuva-ala: Reindeerspottingin ohjaajalle kahden ja puolen vuoden huumetuomio *Suomen Kuvalehti*.  31.1.2013.  Arkistoitu 3.2.2013. Viitattu 1.2.2013.
14. ↑  Reindeerspotting saa jatko-osan, (digitilaajille) Helsingin Sanomat 14.10.2015.
15. ↑  *Reindeerspotting – pako Joulumaasta* Elonet.  , Viitattu 25.9.2010

Aiheesta muualla
----------------

* Dokumentaristi Joonas Neuvonen Image 03/2010

### Arvostelut

* Malanin, Juho: Reindeerspotting - pako Joulumaasta (2010)  7.10.2010. elitisti.   ()
* Lehtonen, Sakari: Reindeerspotting - Pako joulumaasta  9.4.2010. Film-O-Holic.   ()
* Peltonen, Jari: Reindeerspotting - Pako joulumaasta  9.4.2010. V2.fi.   ()
* Urpalainen, Anna-Mari: Reindeerspotting - pako Joulumaasta  6.4.2010. Kaista – Plaza.   ()
* Aro, Tuuve: Reindeerspotting - pako joulumaasta  14.4.2010. MTV3.fi.   ()
* Rämö, Matti: Reindeerspotting kuvaa narkomaaneja ennennäkemättömästi  10.4.2010. HS.fi.   ()
* Reindeerspotting - Pako joulumaasta  8.4.2010. Iltalehti.fi.   ()
* Vanha-Majamaa, Anton: Reindeerspotting  7.4.2010. Filmgoer.   ()
* Reponen, Tony: Reindeerspotting: Huumekasvatusta parhaimmillaan  9.4.2010. Episodi.fi.   ()
* Salasuo, Mikko: Reindeerspotting  12.3.2010. City.fi.

|  |  |  |  |  |
| --- | --- | --- | --- | --- |
| 

| * n
* k
* m
Joonas Neuvonen |
| --- |
|  |
| Dokumenttielokuvat (ohjaus) | 
* *Reindeerspotting – pako Joulumaasta* (2010)
* *Lost Boys* (2020)

 |

 |